- 1 Korintus
- <
- 13
- >

13
Talobak iry ne kbuanke lan ma kbyilak sai ta sai bo
1 Waikw o hatnimakw e! Kolnye yaw neke bisa ma kal tel salno salik manosy nuske ktem ne ma kutunak, dete lemamo kal nyaso manosy laitare wait telke ma kutunak dakun, keskyede kolnye lema kulobak iry, desikemo tun kutanuk desikre lema kika kbuan, de kola ne koban dremke knanike ma kduduke lan bony ne. 2 13:2 Mat. 17:20; 21:21; Mrk. 11:23Ode kolnye wasikw heheke malkyakaw,*13:2 Ti ayat ne kbyohe, hehe malkyakaw, neke ti tel mabuske desike kbyohe, karunia, dete lemamo talenta. ma bisa ma khwe nam a Hulasokwe ihunikare mumu, ode bisa ma kety Hulasokwe wasi nyanoare ti irire dakun, keskye kolnye lema kulobak iry, desikeo hehe malkyakaw mamin tenakw neke lema kika kbuan ma yaw. Ode kolnye khwe telke ti sai ta sai bo, ode wasikw tohtohakke malkyakaw ma bisa ma kaditi huarke toha kwenake dakun, keskye kolnye lema kulobak iry, desikeo hehe malkyakaw mamin tenakw neke lema kika kbuan ma yaw dakun. 3 Ode kolnye kuhe malolikure, ktyabal wasikw lan o hnutat nekre mumu, ti iry a lema manait ei sra o hahare, ode kolnye kal tenakkwe ti akye ma knyaa khyunw a yaw†13:3 Kitab Korintus a mtu rakesy ti tel Yunanike, neke ti ayat ne dum a rkesy tunke khatu ne kolnye, kal tenakkwe ti akye ma knyaa khyunw a yaw. Klala dum dakun neke rkesy tunke khatu ne huruk kolnye, kal tenakkwe ma irire rtabahunw a yaw mamode bisa ma kutani yaw. khyali ktwohak ti Yesuske, keskyede kolnye lema kulobak iry, desikeo nam kuala desikre mumu ne lema kyety untungke tebikan ma yaw elik.
4 Dendye iry a mlay bain ma ilobak irire ne, i neke ralake lublub ode ineti manenen ralake ma ikita bo. Ode i neke ralake eras ti irire, ode lema syoi rala, ode lema itun bakbak, ode lema byitil tenanke ma atat. 5 Ode i neke dakun o lema yala yalkyaw irire, ode lema ryekan tenanke kmyesan bo, ode lema samlurw o kyeyer, ode lema ryekan a hye ti nam atyat irire raala ti i desikre dakun. 6 Ode kolnye irire rala ktela lema mlaire, desikeo lema imukmuka imarmara i. De imukmuka imarmara i, kolnye irire rala ktela mlaire. 7 Ode i neke malkyakaw i ma hyar ktela sai ta sai bo. Ode ti ktela sai ta sai bo, lema samlurw o ryekan ohe irire sal sir. Ode lema samlurw o ralake kakan, de ralake lan ti sai ta sai bo. Ode i ne dakun o yalkyaw manenen ralake, ti kyoat masunw sai ta sai kidan i ne.
8 Loblobak neke ana kyal nini nam. Klala hehe malkyakaw Hulasokwe inal ti wasi irire ne ana kitayar. Neke dum a rety Hulasokwe wasi nyanoke, ode dum a ratun desikeo ral tel salik ma ratunak, keskye lema rhe kbuanare, ode dum a rhe ei lulw o lyaw. Dendye hehe malkyakaw desikre mumu ne ana kitayar. 9 Kali selsel neke hehe Hulasokwe inal ma ity ne, ktyabal Hulasokwe wasi nyano inal ma tanety ne, deruke eras, keskye deruke it o it ne lenla kiktem. 10 Keskyede ana kyait sekwe, desikeo Hulasokwe ana yala sai ta sai mumu ma kiktem. Dendye hehe malkyakaw Hulasokwe inal ma ity desikre mumu ti nuske ktem ne ana kitayar, kali lema kiktem.
11 Ode lema kiktem ne kolnye: kyoat a kakan yaw nggora, desikeo kutun kola naman kakanare. Ode wasikw ktelanare kola naman kakanare wait ktelanare. Ode nam kurekanare kola naman kakanare dakun. Klala kyait ma lan yaw, desikeo ktela kuala ti kyoat kakan a yaw nggora desikre, kotuk lakhidik ba de. 12 Kola ne ity ne dakun, ma tamin ti lasmyerke khaha ne a nggora, desikeo lenla bisa ma the bain-bain nam nekre mumu. Kola ne tatos ity matatare ti tatayal ahwahkwe ne. Keskye kyoat ana ti tsara Hulasokwe o wen sra eraske, desikeo nenmo bisa ma the bain-bain nam nekre mumu. Koldyesy dakun o senweke ti lasmyerke khaha ne, neke the Hulasokwe ralake kralake tebikan bo, keskyede ana kyait sekwe ma tbai wen sra eraske, desikeo nenmo the Hulasokwe ralake kralake mumu, kola ne Hulasokwe ihe ity ralat a kralanare dakun ne.
13 Lemadendye ktelake enatelw ne klyakut nini nam, neke: tohtohakke, ode tal ity wait mormyorifare ti Hulasokwe, ode loblobakke. Ktela detelw neke eras. Keskyede eras lan-lanke, neke loblobakke.

- 1 Korintus
- <
- 13
- >

13:2 13:2 Mat. 17:20; 21:21; Mrk. 11:23

*13:2 13:2 Ti ayat ne kbyohe, hehe malkyakaw, neke ti tel mabuske desike kbyohe, karunia, dete lemamo talenta.

†13:3 13:3 Kitab Korintus a mtu rakesy ti tel Yunanike, neke ti ayat ne dum a rkesy tunke khatu ne kolnye, kal tenakkwe ti akye ma knyaa khyunw a yaw. Klala dum dakun neke rkesy tunke khatu ne huruk kolnye, kal tenakkwe ma irire rtabahunw a yaw mamode bisa ma kutani yaw.

© 2020 WBT