- 1 Korintus
- <
- 8
- >

8
Kotw o abw a raabar ti adarare
1 Waikw o hatnimakw e, senweke kbwuma ktwanuk ti e, ti khyali kotw o abw a irire raabar ti adarare ne. The ohe ti ei neke dum a mtyanuk ma mbyohe, “Iry matohak ity neke, ity wait heheke kyoat mumu de.” Mlay, keskyede ktwanuk ti e ohe, wasimy hehe desike bisa ma kyala e ma mbyitil tenamire ma atat. Klala kolnye tlobak ity wait o ity hatnimat matohakare, desikeo ity wait loblobak desike ne kialkyaw sir ti wait tohtohakare ne. 2 Ode esei desike ryekan o wasi heheke kyoat mumu de, ma lema ktyol ti i elik, desikeo mlay bain, iry desike lenla hye namit-namit. 3 Keskyede esei desike yal ralake kralake ti Hulasokwe, iry desike Hulasokwe hye i.
4 Lemade waikw e! Kbwu ma ktwanuk kotw a raabar ti adarare ne ti e. Iry matohak ity neke the ohe, lema kika adar mamorifke it ti nuske ktem ne. Ode the dakun o lema kika hulasow salik, de Hulasow a Mlakye ne sasasam I bo. 5 Keskye mlay bain o, irire rsambayan ode rou ti adar o wait hulasow mamin ti lait o lasmyerke khaha ne. Neke rtohak ti hulasow ribunke, ode lait o lasmyer ne kebu ribun nekre dakun. 6 Keskyede ti iry matohak ity ne, the ohe Hulasokwe sasasam I bo. I neke ity Amat a I, ode I ne iala nam mamin ti lait o lasmyerke khaha ne mumu ne, ode I neke tal ity wait mormyorifare ti I. Ode ity Ebutke dakun o sasasam I bo, neke ity Ebut Yesus Kristuske. Ode kyosy a ity Ebutke, mane nam nekre mumu ne kimin, ode khyali I mane tatot mormyorif harharkwe ne.
7 Keskye ti iry matohakare mumu ne, dum a lema rhe ohe, lema kika adar mamorif. Kali heitlulswoke iry desikre rsambayan ode rou ti adarare, keskyede selsel ne rtohak ti Yesuske de. Dendye kyala kyosy lulswo ma ti kyait senwe, kolnye iry desikre ra kotw o abw a iry lema matohakare ranal ma raabar ti adarare ne, desikeo rkoman o ktela raala desike kola dene rasambayan ode raou ti adarare a nggora ne. Dendye kolnye ra kotw o abw desikre, desikeo rkoman o rala lim o sal ma desy, kali wait tohtohakke ti Yesuske, neke lenla malkyakaw. 8 Keskye kotw o abw a tana nekre lema khyury ma ity neke tney a Hulasokwe, ta soso ity toha Hulasokwe. Ode kola desy dakun o, kotw o abw a lema tana nekre lema khyury ma ity neke tney a Hulasokwe, ta soso ity toha Hulasokwe dakun. Dendye kolnye ta kotw o abw desikre, ta lema ta kotw o abw desikre dakun, desike mais bo.
9 Keskyede musti mo mijaga mamak a e, ma kete ktela mialanare khyury ma iry a wait tohtohakare lenla malkyakaw ti Yesuske ne, rdi ei lim o sal. Kali biar ma mlay ma bisa ma mi kotw o abw desikre, keskye kete mhyury a iry desikre ma rtoha e, ma ra kotw o abw desikre dakun. Kali ti iry desikre dum a rtohak a nggora ohe kolnye rala koldyesy, desikemo rala lim o sal ma desy. 10 Ode ktwanuk koldyesy, kali mhye ohe lema kika adar mamorif, dendye kolnye mi kotw o abw a raabar ti adarare ne, desikeo lema kiba nam ti e. Keskyede iry a wait tohtohakke lenla malkyakaw ti Yesuske ne, kolnye ratos e ma mi kotw o abw desikre ti sey a raabar nam o rasambayan ti adarare ne, desikeo kete kyal nini kyala sir ma rares ma ra kotw o abw desikre dakun, biar ma rrekan ohe ktela raala desike kyety a lim o sal. 11 Koldyesikemo wasimy hehe mibohe lema kika adar mamorif ne, neke khyury ma iry a wait tohtohak a lenla malkyakaw ti Yesuske ne, ana wait tohtohak desikre kiskyui-kiskyay. Dendye ramres ma rtohak ti Yesuske. Keskyede Yesus Kristuske myaty khyali ity wait o ity hatnimat a wait tohtohak a lenla malkyakaw desikre dakun. 12 Dendye ktela miala desy, neke myala lim o sal ti ity wait o ity hatnimat a wait tohtohakare lenla malkyakaw desikre ma desy, kali mhyury a sir ma rala ktela rarekan o kinety a lim o sal ne. Koldyesikemo myala lim o sal ti Kristuske dakun ma desy. 13 Lemadendye waikw e! Kolnye kika kotw o abw a kihury ma ity wait o ity hatnimat matohakare rdi ei lim o sal, desikemo ana lema ku kotw o abw desikre nini kmwaty bo. Ma kete yaw ne khwury ma waikw o hatnimakw desikre rdi ei lim o sal.

- 1 Korintus
- <
- 8
- >

© 2020 WBT