- Matius
- <
- 2
- >

2
Iry mahe tel ma ratos nyatos mamin ti ftunke neke rosy a Timurke ma ti rseak a Yahudi-nare wait raja nenmo radur ti Ike
1 Yesuske radur I o hnu Betlehemke, ti propinsi Yudeake. Kyoat desike Herodes ika raja ti propinsi Yudea desy. Ode kyoat desike dakun o iry a majusare, neke iry a mahe tel ma ratos nyatos mamin ti ftunare ne, neke rosy a Timurke ma rbai nus Yerusalemke. 2 Ode ranait Yerusalem bonyo, rena iry mamin desikre ma rbohe, “Naman a nenmo radur ti I ne, ma ana ika raja ti iry Yahudi-nare ne imin o ka? De aramy myatos wasi ftun mabetik ti kseri Timurke, dendye aramy mmya ma myala ma msyakitil ode myou ti I mane.”
3 Ode kyoat a raja Herodes itomolu ktela desy bonyo, kele rsumuk mait i ma ralake masbu, ode iry a mamin ti nus Yerusalem desy mumu ne, kele rsumuk mait sir dakun. 4 Lemadendye raja Herodes iwahuk iry mabaa klen ti irkye yor Hulasokwe wait usu khatunare, ror Yahudi-nare wait iry mahe snurat o tnyetak Musake, ma yena tun toha sir ohe, Mesias neke radur I o ka?
5 Lemade iry desikre rhalas raja Herodes ma rbohe, “Radur I o Betlehem ti propinsi Yudeake, ma ktyoha iry manety Hulasokwe wasi nyanoare rakesy ti wait kitabare ne, ma kbyohe,
6 2:6 Mi. 5:1‘Hei Betlehem o, mumin ti propinsi Yehudake,
ma biar ma kakan o ti nus o hnu mamin ti lasmyer Yehuda ne,
keskyede lema kakan a o.
Kali kyosy a o, ana irkye it a ika usu khatu,
ma ijaga ode hyareta iry a Israel-are.’ ”
7 Kyoat a raja Herodes itomolu koldyesy bonyo, yabuk kakakan iry a majus desikre, ma yena sir mamamak ma byohe, “Hekyab ne mimatakit ftun desy ne de?”
8 Maktei bonyo yaso iry a majus desikre ma tyanuk ti sir de byohe, “Mbyai Betlehem! Ode myobak naman desy mamamak. Ma kolnye mitot a I, desikeo myal britke ma yaw, mamode kbwa ti kswakitil o kou ti I dakun.”
9-10 Dendye iry desikre ratomolu raja Herodes tun itanukare maktei bonyo rba. Ode kyoat raba bonyo, ratos ftun a kola ramatakit ti kseri Timurke ne, dendye ramukmuka ramarmara sir a ksyalik! Kali ftun desike lyakut a kmuna sir, ma ti imres ti sey a naman desike imin tike. 11 Lemade iry desikre rsukar ei sekye krala desy, ma ti rseak a naman desike yor ena Maria, ma rsakitil ode rou ti naman desy. Maktei bonyo iry desikre rlakat wait batbatak a rasosan malolitare ti nekre, ma ral blyawan kunkuny o, kemenyan o, mur, ma ral ti naman desy.*2:11 Ti ayat neke kbyohe, blyawan kunkuny o, kemenyan o, mur nekre, neke nam maka khesi lan kyalamo ranal ti raja-nare ne. 12 Ode kyoat a iry desikre rulak sir, desikeo lema rbai Yerusalem ma rlosu naman desy wena imin tike ti raja Herodes, de rosy sal salik ma rbai hnuat. Kali kyoat lenla rabetik toha Betlehem bonyo, metdyetke rmey o Hulasokwe byu eta sir, ma kete rba ti rlosu naman desy wena imin tike, ti raja Herodes.
Yusuf ra-la rbai Mesir
13 Kyoat iry a majus desikre rulak sir ma raba bonyo, Yusuf myey ohe, Hulasokwe wasi nyaso manosy laitke mya ma syusu tenanke ti i ma byohe, “Mbwatar ma mal naman desy yor ena, ode mila mbyai Mesir ti mimin ti aduk. Nini kolnye klwosu ti e ma myulak e, desikeo nenmo bisa ma myulak e. Kali Herodes yobak ma tyabahunw naman desy.”
14 Dendye sewah desike Yusuf byatar elik, ma yal naman desy yor ena ma ra-la rbai Mesir. 15 Ode ana ramin ti Mesir nini raja Herodes a myaty, desyo nenmo rbetik toha Mesir. Ktela nekre mumu ne kdi ti, ma kola tun Hulasokwe wasi manety nyanoare rakesy ti wait kitabare ne, ti kibohe, “Kabuk Anakkwe ma byetik toha Mesir.”2:15 Hos. 11:1
Raja Herodes yaso ma rtabahunw a naman wamwany kakan nekre mumu o Betlehem
16 Kyoat a sekwe enai ne kyelak eta bonyo, raja Herodes nenmo hye ohe, iry a majus desikre lema rtoha nam itanukare, dendye kyeyer a ksyalik. Lemade yal haretke ti wasi suldatare, ma rbai Betlehem, ktyabal nus o hnu mamin ti Betlehemke kseri desikre mumu, ma ti rtabahunw a naman wamwany a nenmo wait ainare raru ne, ma ti kyal naman wamwany a nenmo radur ti sir nekre, ma bisa ma Yesuske rtabahunw a I dakun. Yala koldyesy, kali yaki seure de, ma hye Yesuske wasi sew o hul o ain neke karyarike de. Neke yaki seure kyala kyosy a iry a majus desikre ralosu sew a Mesiaske wasi ftunke ibetik a kmunake ne, ma ti kyait sew a majus desikre ranal a ror Herodes ne. 17 Ktela raja Herodes iala desy, neke ktyoha Yeremia manety Hulasokwe wasi nyano desy ti ikesy ma kibohe,
18 “Ana rtomolu serserke kyosy a hnu Ramake,†2:18 Ti ayat neke kbyohe, hnu Ramake. Hnu neke kimin ti propinsi Yehudake dakun.
neke kyety ral matol a ksyalik.
Neke Rahel ebnwo anan nekre ana rser a anatare,‡2:18 Heitlulswo Rahel neke Yakub sawa idakinke i ne, ode Yusuf yor Benyamin enatke dakun. Iry a Yahudi-nare rbohe Rahel neke ebnwo matrumat i dakun. Ode Rahel neke ebnwo anan ramin ti lasmyer Yehudake. Ode Rahel wasi asake knyey a hnu Betlehemke. (Matos ti Kej. 35:16-20.)
kali anatare rmaty mumu de.
Ode lema rou ma irire rma ma raluka sir.”2:18 Yer. 31:15
Yusuf a rulak sir bai negara Israelke
19 Kyoat a Herodes myaty, desyo Yusuf a ramin ti Mesir a nggora. Ode ti desike Yusuf a myey o Hulasokwe wasi nyaso manosy laitke mya ma syusu tenanke ti i, ma tyanuk ti i de byohe, 20 “Yusuf o, mbwatar! Ode mal naman desy yor ena, ode myulak e bai negara Israelke, kali iry a maobak ma matabahunw a naman desike myaty de.”
21 Lemade Yusuf byatar, ode yal naman desike yor ena ma rulak sir bai negara Israelke. 22 Keskyede kyoat Yusuf ranait Israel bonyo, tyomolu ohe, Arkhelaus ika raja ti propinsi Yudeake ma yeluk a ama Herodes. Lemade Yusuf imtaut ma byai propinsi Yudeake. Dendye nyaso manosy laitke syusu tenanke ti Yusuf huruk, kyoat a yenaf ma myey ohe, nyaso desike tyanuk ti i ma byohe, “Kete mbyai propinsi Yudeake, de mbyai propinsi Galileake bo.”
Dendye Yusuf rbai propinsi Galileake. 23 2:23 Mrk. 1:24; Luk. 2:39; Yoh. 1:45Kyoat Yusuf a ranait propinsi Galileake bonyo, rbai hnuke it ma kani a Nazaret, ma ramin ti. Ktela desike kdi ti, ma ktyoha iry a manety Hulasokwe wasi nyanoare rakesy ti wait kitabare ne, ma kbyohe, “I neke iry a Nazaret a I.”

- Matius
- <
- 2
- >

2:6 2:6 Mi. 5:1

*2:11 2:11 Ti ayat neke kbyohe, blyawan kunkuny o, kemenyan o, mur nekre, neke nam maka khesi lan kyalamo ranal ti raja-nare ne.

2:15 2:15 Hos. 11:1

†2:18 2:18 Ti ayat neke kbyohe, hnu Ramake. Hnu neke kimin ti propinsi Yehudake dakun.

‡2:18 2:18 Heitlulswo Rahel neke Yakub sawa idakinke i ne, ode Yusuf yor Benyamin enatke dakun. Iry a Yahudi-nare rbohe Rahel neke ebnwo matrumat i dakun. Ode Rahel neke ebnwo anan ramin ti lasmyer Yehudake. Ode Rahel wasi asake knyey a hnu Betlehemke. (Matos ti Kej. 35:16-20.)

2:18 2:18 Yer. 31:15

2:23 2:23 Mrk. 1:24; Luk. 2:39; Yoh. 1:45

© 2020 WBT