- Kitab a Malosu Ktela ana kidi ti nekre
- <
- 19
- >

19
Iry ribun mamin ti wen sra eraske raora inaoranare ti khyali nus lan Babelke ti kiskyui-kiskyay ne
1 Kyoat nam nekre mumu ne ktei bonyo, ktwomolu telare mo ribun a ksyalik, neke kyosy a wen sra eraske ma kbyohe,
“Tleru ity Ebut Hulasokwe!
Kali kyosy a I, musti mo irire mumu ne rleru I a myesan,
ode hyareta ti lait o lasmyerke khaha ne mumu,
ode myesan a I ne iaorif ity ne.
2 19:2 Ul. 32:43; 2Raj. 9:7Ode nam iohut nekre mlay,
ode lema iseak mat dakun.
Ode tyunik a tnyetakke, ma yukun nus lan Babel a rahliak ti wamfwet atyat desy de,
ti ihury a iry mamin nuske ktem ne ma raala tot atyatare ne.
Ode Hulasokwe yukun nus lan Babel a wamfwet atyat desy de,
ti itabahunw a Hulasokwe wasi makaryaare ne.”
3 19:3 Yes. 34:10Ode teltel ribun desikre ratelat huruk ma rbohe,
“Tleru Hulasokwe!
Kali ay a kina nus lan Babel a wamfwet atyat desy, neke kduduhanke kele roan ei srake,
ma kduduhan desy lema kimres elik, de kyal nini nam ti kiba knaru ne.”
4 Dendye iry manety lulw dehean-ru a kresi enaat desikre, rtabal heal lan deat desikre, raktemtem ne rsakitil ma rou ti Hulasokwe, ti itaklulw ti wasi kader maharetake ne. Ode rtanuk ma rbohe, “Amin! Tleru ity Ebut Hulasokwe!”
5 19:5 Mzm. 115:13Dendye teltelke it ma kbyetik kyosy a kader mahareta desy ma kbyohe,
“Hei iry mamtaut Hulasow e!
Ode Hulasokwe wasi makarya lan o kakan e!
Mmya ma taktemtem mumu neke tleru ity wait Hulasokwe!”
6 19:6 Mzm. 93:1; 97:1; 99:1; Yeh. 1:24Maktei o ktwomolu telare ribun huruk, ma kduduke kola dene iry ribunke raboran ne, ta lemamo kduduke kola ne besanare kihura ti tasike ne, dete lemamo kduduke kola ne kirutu o kitarbaka ne, ma kbyohe,
“Tleru ity Ebut Hulasokwe!
Kali ity Ebut Hulasow a Mahareta Lan Lahuk I, ma hyareta kola Rajake.
7 Dendye mmya ma tamukmuka tamarmara ity ma tleru I.
Kali kyait sew a Dombake Ananke yala ma isa mane.
Ode wamfwet ana masaa kyor Dombake Anan ne,*19:7 Ti ayat ne kbyohe, wamfwet ana masaa kyor Dombake Anan ne, neke rahliak ti iry a matohak ti Yesuske ne mumu. rsamur i de, ma ikita de.
8 Kali Hulasokwe yal rabit bokbokbok raala toha tais lenan maliliw ne, ti wamfwet desike hyonak.”
[Rabit bokbokbok maliliw ne, neke ksyusu Hulasokwe wasi irire ti ktela eras raalanare.]
9 19:9 Mat. 22:2-3Dendye Hulasokwe wasi nyaso manosy laitke tyanuk ma yaw ma byohe, “Mkwesy kolnye: ‘Eraske ti iry raabuk sir ma rabai Dombake Ananke wasi kalkal a insake ne.’ ” Ode tyanuk ma yaw huruk de byohe, “Tun desike mlay, kali kbyetik kyosy Hulasokwe.”
10 Lemadendye kswakitil ode kou ti nyaso manosy lait desy, keskyede tyanuk ma yaw de byohe, “Kete! Kete mswakitil ode mou ma yaw, de mswakitil ode mou ti Hulasokwe myesan bo! Kali yaw neke Hulasokwe wasi makarya yaw, kola ne munor waimure dakun ne, neke iry a maabrita Brit Eraske ti kihali Yesuske ne. Dendye musti mo msyakitil ode myou ti Hulasokwe myesan bo! Kali Hulasokwe Memeanke kinal haretke ti irire ma ti ralosu nyano manosy Hulasokwe ne, nam desike ne Yesuske itanuk ne.”
Nyatoske ti Yesuske inety lulkwe ma ti ramdiriat ne
11 19:11 Mzm. 96:13; Yes. 11:4; Yeh. 1:1Maktei o laitke kimlakat, ma katos wen sra eraske. Desikeo katos kuda bokbokke it ma imdiry ti desy, ma irkye it a tyaklulw ti kuda desy. Ode iry mataklulw ti kuda desike I ne rabohe, “Iry Matotomolu Telke,” ode rbohe, “Iry Mlakye” dakun. Kali I neke lema iseak mat ti iukun tun ne, ode I neke imdiriat ma byelat eta nam a mlaire. 12 19:12 Dan. 10:6Ode I neke matake knyely kola akye, ode I neke syulw a sulsulw raja-nare ribun. Ode kyesy a ankye it ti tenanke, ma lema irkye it a hye kbuanke, de myesan a hye kbuanke bo. 13 Ode hyonak rabit narnarw kola rahuhuk ti larke ne. Ode Anike ne “Hulasokwe Tunake.”†19:13 Ti ayat neke kbyohe, Hulasokwe Tunake, neke Yesuske I desy. Matos Yoh. 1:1-4,14 ode 1Yoh. 1:1-4.
14 Ode suldat mamin ti wen sra eraske ne, rsai kuda bokbokare ma rtoha I. Suldat desikre rhonak rabit narnarw bokbok a raala toha tais lenan malilikwe. 15 19:15 Mzm. 2:9; Yes. 63:3; Yl. 3:13; Why. 14:20Ode krakye kbyetik kyosy Iry mamuna desike hahake, ma ana kikita ma ksyorw bangsa nekre mumu ma kyala kyal sir. Ode kyait ma hyareta sir kola Rajake, desikeo ana yukun sir ti khyali wait lim o sal raalanare. Ode haret inal ma iukun irire ne, malkyakaw kola tektekan a hnutanke. Ode ana yukun a irire kyor a Hulasokwe keyerake kola ne rasosa tasy maiskye kisike, ti wen a kyalamo rasosa tasy maiskye kisike ti ne. Desike ne ksyusu Hulasow a Mahareta Lan Lahukke keyerake ma desy. 16 Ode kyesy a ankye it huruk ti wasi rabit narnarkwe, ode ti lakbiake, ma kbyohe, “Raja I ti raja nekre mumu, ode Amam Lan I ti amam lan nekre mumu.”
17 19:17-18 Yeh. 39:17-20Ode katos a nyaso manosy laitke it ma imdiry ti sekwe, ode yatela ma tyanuk ti manu manem ti de manem ma nekre ma byohe, “Mmya ma miwahuk e ma mi kotw a Hulasokwe isosan kita eke, ti kalkal imdiriat o imenangke. 18 Mmya ma mi raja mamaty nekre, ode mi suldat mamaty nekre ror wait usu khatu mamaty nekre, ode mi a kuda mamaty nekre, ktyabal iry masai kuda desikre dakun, ode mi iry a kakan o lan mamaty mamin ti lasmyerke khaha ne, ktyabal amam lan mamaty nekre ror wait at mamaty nekre mumu dakun.”
19 Maktei o katos heal mahatw a kyalake ibetik toha tasike desy, yor raja mamin lasmyerke khaha nekre mumu, rtabal wait suldatare, neke rawahuk sir ma ramdiriat a ror Iry mamuna masai kuda bokbok desike yor wasi suldatare. 20 19:20 Why. 13:1-18Lemade Iry masai kuda bokbok desike yor wasi suldatare rkumak heal mahatw mabetik toha tasike krala desy, yor wasi nyaso makakmet ma iala tenanke kola iry manety nyanoare ne. Iry makakmet neke, i ne kyalake yal heal mahatw desike wasi haretke, ma yala nyatos masalsyalik iare, ma yal ma ikakmet a irire, neke iry a raatosa soutare, ta lemamo iry a raatosa simatare kyor heal mahatw desike anike ne, rtabal iry a raou ti heal mahatw desike waltanke ne. Dendye Iry masai kuda bokbok desike yor wasi suldatare, rotuk heal mahatw desike yor wasi nyaso manety nyano makakmet desy ei tasike krala akye ode belerangke kilehur tike. 21 Klala kray mabetik toha Iry mamuna masai kuda bokbok desy hahake, neke ktyabahunw iry a mawahuk sir ti desy, ma rmaty mumu. Dendye manunare mumu ne, rma ma ra mamaty desikre tbunatare nini rbesur.

- Kitab a Malosu Ktela ana kidi ti nekre
- <
- 19
- >

19:2 19:2 Ul. 32:43; 2Raj. 9:7

19:3 19:3 Yes. 34:10

19:5 19:5 Mzm. 115:13

19:6 19:6 Mzm. 93:1; 97:1; 99:1; Yeh. 1:24

*19:7 19:7 Ti ayat ne kbyohe, wamfwet ana masaa kyor Dombake Anan ne, neke rahliak ti iry a matohak ti Yesuske ne mumu.

19:9 19:9 Mat. 22:2-3

19:11 19:11 Mzm. 96:13; Yes. 11:4; Yeh. 1:1

19:12 19:12 Dan. 10:6

†19:13 19:13 Ti ayat neke kbyohe, Hulasokwe Tunake, neke Yesuske I desy. Matos Yoh. 1:1-4,14 ode 1Yoh. 1:1-4.

19:15 19:15 Mzm. 2:9; Yes. 63:3; Yl. 3:13; Why. 14:20

19:17 19:17-18 Yeh. 39:17-20

19:20 19:20 Why. 13:1-18

© 2020 WBT